NYTT AVHØR: I mars var Alice Asplund i nytt avgør hos militærpolitiet for å forklare seg om hendelsen. Foto:Krister Sørbø,VG

Offiser beordret kvinne til nakenbading – slipper refs

I 2011 beordret en offiser Alice Asplund til å bade naken sammen med 30 mannlige medsoldater mens befalet så på. Offiseren ble i ettertid refset, men nå har klagenemnda for disiplinærsaker i Forsvaret gitt mannen medhold i refse-anken.

Kristine Hellem Aanstad

Oppdatert 4. november 2014

Artikkelen er over fem år gammel

Det var i september 2011, under en tredagers feltøvelse på Heggmoen utenfor Bodø, at hendelsen skjedde. Soldatene hadde utført et oppdrag og fikk etterpå beskjed om å stille opp på rad og rekke for så å kle av seg naken for å bade og utføre en intimvask nedentil.

Asplund ba om å få ha på seg boksershorts og sports-BH, men dette ble raskt avvist av offiseren.

– Jeg ble livredd da jeg forsto at jeg snart måtte ut dit å stå naken fremfor alle. Jeg satte meg ned på bakken med armene rundt bena og prøvde å gjemme meg. Men så ropte plutselig offiseren navnet mitt med en så streng stemme at jeg ikke turde å gjøre annet enn å gå uti og utføre befalingen, sa Asplund til VG for tre år siden.

I ettertid ble mannen som befalte badingen gitt en bot på 2500 kroner og flyttet til en kontorjobb.

Mandag melder NRK at offiseren som ble refset klaget saken inn for klagenemnda for disiplinsaker i Forsvaret, som er en uavhengig nemnd ledet av en sorenskriver, og der har han nå fått medhold og refsen er opphevet.

Forsvaret står fast ved at offiseren handlet feil, selv om han ikke refses.

– Det er uakseptabelt at en kvinnelig soldat skal beordres til å bade naken foran sine medsoldater, sier pressetalsmann Dag Aamoth i Forsvaret til NRK, og mener det er viktig å skille mellom det juridiske og det lederskapsmessige i denne saken.

Avgjørelsen står i sterk kontrast til det Forsvaret uttalte for tre år siden da hendelsen ble kjent. Daværende forsvarsminister Espen Barth Eide uttalte til VG at «slike hendelser er helt uakseptabelt og i strid med Forsvarets verdier».

– Jeg er veldig opptatt av å gjøre det krystallklart at dette skal ikke forekomme i Forsvaret, sa Eide til VG.

Asplund uttaler til NRK at hun er overrasket over at offiseren har fått medhold i klagen.

Publisert: 03.11.14 kl. 10:08 Oppdatert: 04.11.14 kl. 06:54

Les også

Mer om Forsvaret